Diari Oficial de la Generalitat Valenciana


Sumari del DOGV 8514, del 26-03-2019 (2019/2198)

RESOLUCIÓ de 27 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 101/16-AIA Fuenterrobles.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8514

Data del DOGV
:   26-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/2198


Data del document
:   27-02-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Fuenterrobles
    * impacte ambiental

RESOLUCIÓ de 27 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 101/16-AIA Fuenterrobles. [2019/2198]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 101/16-AIA Fuenterrobles.  
  
Declaració d'impacte ambiental  
Expedient: 101/16-AIA.  
Títol: Explotació porcina amb capacitat per a 2.184 places d'enceball.  
Promotor: Óscar Pérez Lorente.  
Autoritat substantiva: Ajuntament de Fuenterrobles.  
Localització: parcel·la 21 del polígon 11, del terme municipal de Fuenterrobles (València).  
  
Descripció del projecte  
1. Objecte del projecte.  
L'objecte del projecte és l'obtenció de la llicència ambiental, d'acord amb la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, per a una explotació porcina d'enceball, amb capacitat per a 2.184 places, situada al terme municipal de Fuenterrobles, província de València.  
  
2. Característiques principals del projecte d'acord amb la documentació aportada.  
Emplaçament.  
L'explotació està situada al paratge denominat Marusa, concretament a la parcel·la 21 del polígon 11, del terme municipal de Fuenterrobles (València). Aquesta parcel·la està classificada, segons les Normes subsidiàries urbanístiques del planejament de Fuenterrobles, aprovades el 22 de juliol de 1985, com a sòl no urbanitzable amb la qualificació d'agrícola, on l'ús sol·licitat, urbanísticament, està permés.  
Descripció de les instal·lacions.  
S'executaran dues naus de característiques iguals per a l'allotjament dels animals, una nau on es localitzen els vestidors oficina, i un embassament per a l'acumulació dels purins generats a l'explotació.  
- Naus per a l'allotjament dels animals: naus amb dos aiguavessos d'estructura prefabricada de formigó armat i tancament mitjançant panells prefabricats de formigó de 20 cm de grossària, amb unes dimensions exteriors de 64,60x14,40 m, amb una coberta de ciment reforçat, aïllament a base de poliuretà projectat i acabat interior de polièster reforçat.  
Disposaran de dos passadissos centrals de 0,85 m que recorreran la nau longitudinalment. Al costat de cada passadís es disposaran dues files de corrals, de manera que es disposaran quatre files de corrals, dues situades a la part central i dues a les laterals. Les soleres dels passadissos de la nau s'executaran amb formigó HA-30/P/20/IIa+Qa, armat amb malla electrosoldada 15x15x8, sobre reompliment de còdols, estés i compactat amb un picó.  
Sota cadascuna de les naus es disposarà de 4 fosses per a la recollida dels purins generats, que tindran una profunditat de 0,60 m. La solera de les fosses es construirà amb formigó armat de 10 cm de grossària, realitzada amb formigó HA-30/P/20/IIa+Qa i armat amb malla electrosoldada 15x15x8, que se suporta sobre una capa de 10 cm de formigó de neteja HL-150/B/20, elaborat en central, sobre sola compactada de pedra calcària 40/80 de 15 cm de grossària. Segons el tècnic que subscriu el projecte, les característiques constructives de les fosses en garanteixen la impermeabilitat i eviten fuites de purí al subsòl. La capacitat total d'emmagatzematge a les fosses de les dues naus serà de 876 m³.  
  
En cadascuna de les naus, es disposarà de tres línies transversals, amb quatre eixides per línia (una per cadascuna de les fosses), que connectaran amb la canonada general que transporte el purí fins a l'embassament exterior. Cadascuna de les línies transversals s'executarà mitjançant una canonada de PVC corrugat de 250 mm de diàmetre, i connectaran amb la canonada general que arriba fins a l'embassament, executada en PVC corrugat de 400 mm de diàmetre. Cadascuna de les eixides disposa d'arqueta amb un mecanisme d'obertura i tancament que permetrà l'eixida dels purins segons el nivell de les fosses.  
  
- Nau vestidors oficina i magatzem: construcció de planta quadrada, amb unes dimensions en planta de 6,00x6,00 m. Murs de bloc de formigó amb esquerdejat per totes dues cares i pintura exterior, i coberta de teula tipus àrab sobre forjat de biguetes T-18 i revoltó ceràmic. La nau està dividida en tres dependències, separades per murs de blocs de formigó, la primera d'aquestes amb unes dimensions interiors de 3,00x1,90 m, on es localitza l'oficina. L'altra dependència amb dimensions interiors de 2,40x1,90 m, que allotjarà els vestidors i disposarà de lavabo, dutxa i vàter, amb parets alicatades amb taulells. Finalment, es disposarà d'un magatzem que ocuparà la resta de la construcció, amb unes dimensions interiors de 5,60x3,50 m.  
- Embassament de purins: es projecta un embassament amb unes dimensions interiors de 14,40 m de llarg per 14,40 m d'ample i una alçada d'1,90 m, i es deixarà una alçada de resguard de 0,30 m que evite la fuita de purins. El tancament de les parets laterals es realitzarà mitjançant una paret de bloc de formigó amb l'armat corresponent, i amb un cercle perimetral que estabilitze el conjunt, amb esquerdejat a la part en contacte amb els purins. La base d'aquest es resol mitjançant una solera de 15 cm de formigó armat amb malla electrosoldada 15x15/8. Segons el tècnic que subscriu el projecte, les característiques constructives d'aquest garantiran l'estanquitat i s'evitaran abocaments incontrolats al medi natural. La capacitat d'emmagatzematge és de 314 m³ que, sumada a la capacitat d'emmagatzematge de les fosses (876 m³), suposa una capacitat total d'emmagatzematge de 1.190 m³.  
Altres instal·lacions.  
Com a mesures higienicosanitàries, l'explotació disposa de: un tancat perimetral que envolta tota l'explotació, un clos perimetral de l'embassament, un sistema de neteja de vehicles mitjançant líquids a pressió, una malla a totes les finestres de les naus per a impedir l'entrada d'animals i insectes que puguen ser vectors de malalties i un moll de càrrega i descarrega a l'eixida de cadascun dels passadissos de les naus des de l'exterior de l'explotació.  
L'explotació disposarà de subministrament d'aigua procedent de la xarxa d'aigua potable de la població de Fuenterrobles, que serà inicialment emmagatzemada a dipòsits que garantisquen l'emmagatzematge, com a mínim, de les necessitats de dos dies, a fi de cobrir les necessitats dels animals en cas que en falle el subministrament. L'aigua, amb caràcter previ a la injecció a la xarxa de subministrament als animals, es filtrarà mitjançant un filtre d'aigua per a polifosfats, amb cartutxos filtrants de polièster i cel·lulosa. Així mateix, es disposarà d'un sistema dosificador de clor per a la injecció a l'aigua subministrada.  
L'explotació disposarà de subministrament elèctric a través d'un grup electrogen de 25 kVA, alimentat per un xicotet dipòsit amb capacitat per a 200 l de gasoil.  
La il·luminació de l'explotació és de tipus natural a través de les finestres, ja que en aquest procés productiu no es requereix d'il·luminació artificial. Les tasques de maneig i manteniment es realitzaran durant les hores diürnes.  
La ventilació serà de tipus natural o estàtica, a través de les finestres, i s'aprofitaran els gradients de temperatura o pressió per a produir corrents d'aire.  
  
Descripció de l'activitat i procés productiu.  
L'activitat que es desenvoluparà consistirà en l'engreixament de garrins, procedents d'altres explotacions porcines de transició, els quals romandran a la granja fins que arriben un pes d'aproximadament 100 kg, moment en què es traslladaran a l'escorxador per a sacrificar-los. Es realitzaran 2,2 cicles a l'any.  
El règim d'explotació d'aquest tipus d'instal·lacions implica l'associació amb una empresa integradora, que serà l'encarregada de subministrar els garrins, el pinso que consumisquen aquests i els medicaments necessaris, mentre que el titular de l'explotació disposarà de la mà d'obra necessària per al desenvolupament de l'activitat i l'allotjament dels animals.  
  
Maquinària i altres mitjans.  
La maquinària i les instal·lacions necessàries per al desenvolupament de l'activitat a l'explotació són les següents:  
- Tractor amb cisterna per a l'extracció i distribució de purins.  
- Un equip de cloració i medicació de l'aigua.  
- Un grup electrogen de 25 kVA.  
- Equip de polvorització d'aigua d'alta pressió per a la neteja de les sales.  
- Equip de polvorització per a la desinfecció de vehicles.  
Per a cadascuna de les naus:  
- 2 sitges de pinso per a alimentació.  
- 1 sistema d'alimentació amb 2 línies i motor d'1,00 CV per línia.  
  
- 2 equips d'accionament de finestres format per dos motors reductors elèctrics que les accionen mitjançant una sirga motriu d'acer inoxidable de 6 mm a les generals i mitjançant una sirga inoxidable de 2 mm als baixants de cadascuna de les finestres.  
  
Pla de gestió de les dejeccions.  
L'explotació generarà un total de 4.696 m³ de purins (2,15 m³/plaça i any), equivalents a 15.834 kg de N (7,25 kg/N per plaça i any), que s'aplicaran com a adobament en camps de cultiu de la zona, respectant sempre les èpoques recomanades i les dosis aplicables segons el codi valencià de bones pràctiques agràries, aprovat per l'Ordre 7/2010, de 10 de febrer, de la Conselleria d'Agricultura, Pesca i Alimentació.  
  
Les parcel·les agrícoles on s'aplicarà l'adobament amb purins estan destinades, principalment, al cultiu de vinya, cereals, fruiters i oliveres. S'aporta un pla d'adobat específic, que forma part de l'estudi d'impacte ambiental, i que s'ajusta a la normativa sectorial vigent. També s'aporta una còpia de les autoritzacions dels propietaris de les parcel·les on s'aplicaran els purins de l'explotació. No obstant això, amb caràcter previ a l'inici de l'activitat, aquestes autoritzacions s'hauran de modificar i expressar, explícitament, que en cadascuna de les parcel·les compromeses no s'acceptaran purins d'explotacions diferents de l'explotació objecte d'estudi.  
  
Tramitació administrativa  
En data 3 d'agost de 2016, l'Ajuntament de Fuenterrobles va remetre l'estudi d'impacte ambiental i la memòria tècnica de llicència ambiental d'explotació porcina d'enceball situada al polígon 11, parcel·la 21, del terme municipal de Fuenterrobles.  
En data 22 d'agost de 2016, el Servei Territorial de Medi Ambient de València va remetre l'estudi d'impacte ambiental i la memòria tècnica de llicència ambiental, que, per error, va tindre entrada a través de l'ajuntament.  
En data 23 de novembre de 2016, es va realitzar un requeriment de documentació i d'informació addicional, tant al promotor com a l'òrgan substantiu, a través d'aquest últim i donant compte d'això al promotor.  
  
En data 5 de desembre de 2016, l'Ajuntament de Fuenterrobles va remetre documentació.  
L'Ajuntament de Fuenterrobles va certificar, en data 5 de setembre de 2016, que l'expedient s'havia exposat al públic durant el termini de 30 dies al tauler d'edictes i en el Butlletí Oficial de la Província de València número 146, de data 29 de juliol de 2016, i que s'hi havia notificat individualment a les persones interessades, a les quals se'ls va donar un termini de 15 dies per a consultar-lo i presentar-hi al·legacions. I que, durant aquest termini, s'ha presentat dins del termini i en la forma escaient una al·legació per part d'un particular on manifesta la seua oposició a la realització de l'activitat proposada, ja que entén que serà perjudicial per als cultius confrontants de la seua propietat.  
En data 31 de gener de 2017, l'ajuntament remet la documentació que fa referència a l'aprovació d'ajudes presentada pel promotor.  
En data 3 de març de 2017, el promotor remet un annex a l'estudi d'impacte ambiental, en resposta al requeriment realitzat per aquest servei.  
En data 16 de febrer de 2018, es reitera la petició de la documentació que no ha sigut esmenada adequadament al promotor i a l'ajuntament.  
En data 13 de març de 2018, té entrada en el Servei d'Avaluació d'Impacte Ambiental la documentació remesa per l'Ajuntament de Fuenterrobles.  
En data 12 de novembre de 2018, té entrada en el Servei d'Avaluació d'Impacte Ambiental la nova documentació remesa per l'Ajuntament de Fuenterrobles.  
  
Consideracions legals  
L'explotació se situa al paratge denominat Marusa, concretament en la parcel·la 21 del polígon 11 del terme municipal de Fuenterrobles (València). Aquesta parcel·la està classificada, segons les normes subsidiàries urbanístiques del planejament de Fuenterrobles, aprovades el 22 de juliol de 1985, com a sòl no urbanitzable amb la qualificació d'agrícola, on l'ús sol·licitat està permés, urbanísticament. S'hi adjunta un certificat de compatibilitat urbanística de data 23 de juny de 2016.  
  
La distància a nucli urbà (Fuenterrobles) és d'uns 2.300 metres. La direcció territorial de València de la Conselleria d'Agricultura, Pesca, Alimentació i Aigua, informa favorablement el projecte en data 12 d'abril de 2017.  
Si bé el sòl de la parcel·la on s'emplaçaran les construccions no es classifica com a forestal, en l'àmbit analitzat, a una distància al voltant dels 50 metres consta sòl delimitat com a forestal pel pla d'acció territorial forestal de la Comunitat Valenciana. Atesa la proximitat de l'explotació a terreny forestal, segons s'indica en l'estudi d'impacte ambiental, es respectarà el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que cal observar en l'execució d'obres i treballs que es realitzen en terreny forestal o als seus voltants.  
  
El municipi de Fuenterrobles no es troba designat com a zona vulnerable a la contaminació de les aigües per nitrats procedents de fonts agràries en el Decret 86/2018, de 22 de juny, del Consell, pel qual es designen municipis com a zones vulnerables a la contaminació de les aigües per nitrats procedents de fonts agràries.  
La localització del projecte no afecta els espais de la Xarxa Natura 2000, ni a cap altra figura de protecció ambiental regulada per la Llei 11/1994, d'espais naturals protegits de la Comunitat Valenciana. Així mateix, segons el visor de la Generalitat, l'actuació proposada no se situa sobre cap hàbitat d'interés comunitari i, segons el BDB, no consta la presència d'espècies prioritàries en l'entorn immediat de l'activitat. La localització del projecte tampoc no es veu afectada per risc d'inundació.  
  
Consideracions ambientals.  
Impactes potencials com a resultat de l'activitat descrits en l'EIA i mesures protectores i correctores proposades.  
  
Emissió de sorolls i vibracions.  
Les obres, durant les fases de construcció i desmantellament, generaran sorolls i vibracions, associats tant al transport de maquinària, material i treballadors com a la realització de l'obra. Posteriorment, durant el funcionament de la instal·lació, es mantindrà un trànsit de vehicles pesants de menor intensitat que durant la fase de construcció, ja siga pel subministrament de pinso, transport dels porcs a l'escorxador i el transport dels purins de l'explotació cap a les parcel·les en què s'aplicaran com a adobament orgànic.  
S'hi aporta l'estudi acústic on es calculen els nivells sonors màxims originats a l'explotació i s'hi determinen els nivells màxims de recepció externs, de 70 db(A) en horari diürn i 60 dB(A) en horari nocturn, indicats a la taula 1 de l'annex de la Llei 7/2002, de 3 de desembre, de la Generalitat Valenciana, de protecció contra la contaminació acústica no són superats, i s'assimila l'explotació a un ús industrial, atés que no hi ha una indicació de nivells màxims per a explotacions ramaderes.  
  
A l'estudi d'impacte ambiental, per a les fases de construcció i desmantellament, es proposen les mesures correctores següents:  
- Les màquines executores s'han de dotar dels mitjans necessaris per a minimitzar els sorolls. S'ha de realitzar, així mateix, un manteniment adequat de la maquinària per a assegurar-se que es compleixen els requisits legals d'emissions de sorolls.  
- S'ha de comprovar el correcte estat mecànic de tots els vehicles mitjançant la revisió de la targeta de la inspecció tècnica de vehicles.  
Durant la fase de funcionament de l'activitat, atesa la baixa intensitat del soroll que potencialment poden generar tant la maquinària com els animals i considerant més que suficient la distància que hi ha entre l'explotació i els nuclis habitats més pròxims (2.300 metres), no s'estima necessari l'establiment de mesures correctores addicionals a l'aïllament proporcionat per les mateixes naus.  
  
Emissions contaminants a l'atmosfera.  
Durant les fases de construcció i desmantellament s'emetran tant partícules en suspensió com gasos de combustió motivats pels treballs de construcció i accions complementàries. A l'estudi d'impacte ambiental es proposen les mesures següents a fi de reduir aquest impacte:  
  
- S'ha d'evitar l'emissió de pols a l'atmosfera, derivada tant de les obres com de la circulació de vehicles pels vials de servei o el transport i manipulació de materials d'amuntegament. S'han d'aplicar per a això regs en una dosi suficient a fi de disminuir l'alliberament de partícules en suspensió, i s'han de disposar prèviament a peu d'obra els mitjans necessaris per a aquesta tasca, la periodicitat de la qual serà diària durant l'època d'estiu.  
- De manera complementària, i on no estiga contraindicat per altres factors ambientals, s'ha de compactar la superfície d'àrees de treball i camins.  
  
Olors.  
L'explotació originarà les olors pròpies d'aquest tipus d'instal·lacions. No és previsible que les olors generades arriben a Fuenterrobles, que és el nucli de població més pròxim, situat a 2,3 quilòmetres. Per a minimitzar-ne les molèsties per olors a la població com a resultat de l'aplicació dels purins com a adobament a parcel·les agrícoles, a l'estudi d'impacte ambiental s'indica que aquesta aplicació es farà a les últimes hores de la vesprada, de manera que afecte, el mínim possible, les persones i es procurarà que les parcel·les autoritzades estiguen al més allunyades possible del nucli de població, i es respectarà per a l'aplicació d'aquestes les distàncies mínimes indicades en l'ordenança del camp de l'Ajuntament de Fuenterrobles.  
  
Compactació i erosió del sòl i canvis en la fisiografia.  
Es produirà un increment de la compactació i erosió del sòl associat tant a la instal·lació de les naus i resta d'estructures com a l'eliminació de la vegetació. Com a conseqüència de la remoció de la cobertura vegetal, es perd l'efecte protector davant de l'erosió. La compactació del sòl es produeix sobre sòls de baix desenvolupament per la qual cosa se'n minimitzen les conseqüències.  
Els treballs corresponents durant la fase d'execució no afectaran significativament la fisiografia de l'entorn, ja que les noves construccions s'emplaçaran a les zones més planes i, per tant, amb menor moviment de terres. Altres treballs, com la creació de rases per a les conduccions subterrànies o les fonamentacions per a les naus, s'estimen de menor importància.  
A l'estudi d'impacte ambiental es proposen les mesures protectores i correctores següents:  
- S'han de delimitar exactament aquelles zones destinades a la instal·lació de tots els elements, apilament de materials i zones de pas i estacionament de maquinària. D'aquesta manera, s'ha de minimitzar la superfície ocupada, que afectarà només aquells terrenys estrictament necessaris i aprofitarà al màxim els camins existents.  
- S'ha d'intentar respectar els espais amb vegetació natural entre bancals, atés el seu paper beneficiós per a la conservació del sòl. S'ha d'evitar la invasió de terrenys aliens als assenyalats i prevaldre la reutilització de material procedent d'excavacions en la realització de terraplens i farciments. Si cal utilitzar materials externs per a l'obra, s'ha de comprovar que les pedreres de procedència siguen legals.  
- S'ha de garantir, mitjançant la senyalització corresponent i la col·locació de sistemes dissuasius de pas on calga, la no-utilització dels vials per vehicles de motor no autoritzats per a això.  
- Després de l'execució del projecte, s'han de retirar aquelles instal·lacions portàtils, i també descompactar i restituir les condicions mediambientalment adequades al seu ús anterior dels sòls dels terrenys afectats. Una vegada finalitzats aquests treballs, s'ha de realitzar una restauració de la cobertura vegetal, a fi de disminuir el risc d'erosió incrementat en aquelles zones en què el desenvolupament del projecte haja exigit l'eliminació de vegetació natural.  
  
- S'ha de restituir l'estat agrícola de la superfície de la parcel·la que no forma part de l'explotació ramadera.  
Alteració de la hidrologia.  
S'han de respectar els llits identificats que es troben prou allunyats per a resultar afectats. No es preveu que l'explotació projectada altere de manera significativa la hidrologia de l'àmbit analitzat. La construcció tampoc altera el règim hídric de les masses d'aigua que caracteritzen l'àmbit analitzat.  
A l'estudi d'impacte ambiental es proposen les mesures protectores i correctores següents:  
- On calga, s'han d'establir drenatges transversals i cunetes per a canalitzar els escolaments adequadament. S'han de respectar les servituds dels barrancs, i s'han d'evitar els abocaments a llit.  
- S'ha d'evitar l'acumulació de materials o equips als llits, siga de forma permanent o temporal. S'ha d'evitar, així mateix, la col·locació de qualsevol mena d'obstacles que puguen afectar la lliure circulació de les aigües, i evitar-hi, així, l'acumulació i la formació de tolles.  
  
Eliminació de vegetació.  
Es preveu l'eliminació del cultiu de vinya que hi ha actualment a la zona d'execució de l'explotació. No s'afectarà cap hàbitat d'interés.  
  
En l'estudi d'impacte ambiental es proposen les mesures protectores i correctores següents:  
- Durant les fases de construcció i desmantellament es prendran totes les mesures necessàries a fi d'evitar la deterioració de la vegetació. Totes les accions associades a l'execució del projecte s'han d'ajustar a les superfícies delimitades prèviament, i evitar, així, la circulació o l'afectació d'altres zones. Les instal·lacions temporals i àrees d'amuntegament de material s'han d'establir preferentment a àrees no cobertes per vegetació natural.  
- Una vegada executat el projecte de construcció, s'ha de restaurar la coberta vegetal en aquelles àrees que determine la direcció d'obra i que comprendrà aquelles zones temporalment ocupades durant l'execució de les obres i que resten lliures en acabar aquestes. La plantació de les zones afectades s'ha de fer amb la mateixa espècie existent en l'actualitat (vinya). Tots els exemplars de vegetació que originen restes vegetals d'importància s'han de tractar a fi d'incorporar-los com a adobament a les explotacions agrícoles, i, així, s'evitarà cremar-los.  
Danys sobre la fauna.  
No es considera significativa l'afectació a la fauna com a resultat dels treballs previstos d'execució de l'explotació. No obstant això, en l'estudi d'impacte ambiental es proposen les mesures protectores i correctores següents:  
- Les obres s'han de programar de tal manera que les actuacions respecten el període reproductor de les espècies més vulnerables, recollides a l'inventari ambiental de l'estudi d'impacte ambiental.  
- El tancat perimetral de l'explotació no contindrà filferro espinós.  
  
- Dins de l'explotació no s'han d'aplicar herbicides ni pesticides. En cas que calga desenvolupar algun tipus de control de la vegetació, aquest s'ha de fer mitjançant mitjans mecànics.  
Rebuig social.  
No es preveu un impacte negatiu sobre la població. Si bé tota obra porta associades molèsties potencials per als habitants de la zona, aquesta es desenvolupa allunyada de nuclis importants de població. Poden aparéixer xicotetes molèsties associades a l'increment de trànsit a les carreteres pròximes a la zona d'actuació, però en qualsevol cas seran localitzades en el temps i en l'espai, i disposaran de les mesures correctores pertinents. Ocasionalment, es generaran males olors pròpies d'aquestes explotacions durant la fase en què s'apliquen els purins com a adobament orgànic. No s'ha d'oblidar tampoc el benefici econòmic potencial que pot suposar per a la població la presència permanent del personal encarregat dels treballs durant les fases de construcció i desmantellament, així com la presència dels treballadors durant la fase de funcionament.  
Alteració de l'activitat agrícola.  
Es poden produir molèsties a l'activitat agrícola en els camps pròxims a la zona de construcció de les naus, i afectar tant la productivitat d'aquests com els seus treballadors, per la qual cosa s'han d'aplicar les mesures correctores corresponents:  
- S'han de delimitar les zones de treball.  
- La planificació dels treballs ha de minimitzar els conflictes amb les activitats agrícoles, i han de facilitar, a més, als agricultors l'ús normal dels camins exteriors a les parcel·les.  
- S'han de respectar les mesures previstes per a minimitzar la generació de pols, de manera que se'n controle la deriva a les explotacions pròximes.  
No es preveuen alteracions durant la fase de funcionament.  
Contaminació de sòl i aigües.  
A l'estudi d'impacte ambiental no es contempla la possible afectació de l'activitat al sòl i a les aigües. En principi, durant la fase de construcció i desmantellament podria produir-se una contaminació del sòl i de les aigües com a conseqüència de l'abocament accidental d'olis o combustible de la maquinària utilitzada o de les aigües residuals generades a l'explotació. En l'estudi d'impacte ambiental es proposen les mesures preventives i correctores següents:  
- S'ha de delimitar el parc de maquinària i s'ha d'habilitar una zona dins d'aquest parc per a fer-hi les tasques de manteniment. Això va encaminat a impedir tant les lixiviacions com l'arrossegament de materials a causa de l'escolament, per a això s'han de condicionar el terreny i les infraestructures necessàries amb aquest objectiu.  
- Durant les obres de construcció i desmantellament s'han de recollir les aigües residuals en un tanc, que ha de ser estanc i tindre la capacitat suficient. S'abocarà periòdicament el seu contingut, amb l'autorització prèvia, a un sistema general de sanejament.  
D'altra banda, durant la fase de funcionament, es podria produir un abocament accidental dels purins, a causa d'una mala gestió. Com a mesures protectores i correctores s'estableixen les següents:  
  
- Els purins generats a l'explotació s'empraran com a adob orgànic de parcel·les de cultiu autoritzades pels seus titulars per a aquesta comesa, segons les dosis aplicables en funció del cultiu existent. En aquest sentit, s'ha presentat, com a part del projecte, un pla d'adobament específic que s'ajusta al que s'estableix en l'Ordre 7/2010, de 10 de febrer, de la Conselleria d'Agricultura, Pesca i Alimentació, per la qual s'aprova el Codi valencià de bones pràctiques agràries.  
  
- S'ha de realitzar un manteniment adequat de les instal·lacions, i el control d'aquestes, a fi de minimitzar les possibles pèrdues de les fosses i de l'embassament d'acumulació de purins, ja que amb el pas del temps, i si no s'hi realitza el manteniment adequat, se'n pot perdre l'estanquitat. Així mateix, cal vigilar que, durant el transport dels purins per a aplicar-los com a adob orgànic, s'evite el vessament de les cisternes transportadores. Segons el tècnic que subscriu el projecte, les característiques constructives de les fosses i de l'embassament d'emmagatzematge de purins en garanteixen la impermeabilitat i l'estanquitat, i eviten fuites de purí al subsòl.  
- S'ha de deixar un resguard mínim d'ompliment dels embassaments de purins de 30 cm com a mínim, de manera que se n'evite el vessament i, per tant, l'abocament incontrolat de purins.  
A aquestes mesures, hi cal afegir:  
- Una vegada executada l'obra, el promotor ha de presentar davant de l'òrgan substantiu un certificat signat per un tècnic competent, en què se certifique la total estanquitat i impermeabilitat de les fosses de dejeccions interiors i de la bassa d'emmagatzematge de purins.  
- La granja ha de tindre amb un llibre de registre on s'han d'anotar totes les eixides de purins que s'hi produïsquen, i ha d'indicar: la data, la identificació de les parcel·les que s'adoben i el volum de purins aplicat en cadascuna d'aquestes parcel·les. Aquest llibre ha d'estar actualitzat i a la disposició de l'autoritat substantiva o ambiental sempre que aquesta el requerisca.  
  
Gestió de cadàvers.  
S'ha de disposar de contenidors fora de l'explotació, on es dipositaran els animals morts i que es retiraran dues vegades, com a mínim, per setmana per una empresa especialitzada i autoritzada com cal per a aquest fi, la qual se n'encarregarà de la destrucció. El promotor ha de subscriure, amb caràcter previ a l'inici de l'activitat, un contracte amb un gestor de cadàvers autoritzat.  
  
Gestió de residus.  
Per a reduir l'impacte de la gestió de residus durant les fases de construcció i desmantellament, en l'estudi d'impacte ambiental es proposen les mesures següents:  
- Durant l'execució de les obres, s'ha de delimitar, i de manera separada, l'espai reservat a l'acumulació d'enderrocs i residus. En qualsevol cas, la gestió de tots aquests materials, juntament amb aquells altres derivats del manteniment de la maquinària (olis, filtres, etc.), s'ha de realitzar mitjançant un gestor autoritzat per al tractament posterior, o abocament en un abocador legal.  
- Després del desmantellament de la instal·lació, s'han de reciclar tots aquells components que siga possible, i la resta s'han de gestionar de manera adequada.  
- S'ha de delimitar el parc de maquinària i habilitar una zona dins d'aquest parc per a fer les tasques de manteniment. Això va encaminat a impedir tant les lixiviacions com l'arrossegament de materials per escolament, per a això s'ha de condicionar el terreny i les infraestructures necessàries amb aquest objectiu.  
- Durant les obres de construcció i desmantellament s'han de recollir les aigües residuals en un tanc, que ha de ser estanc i tindre la capacitat suficient. S'abocarà periòdicament el contingut d'aquest, amb l'autorització prèvia, a un sistema general de sanejament.  
- S'han d'evitar les pintures que continguen plom en la seua composició.  
Els residus zoosanitaris generats, i cal entendre com a tals els procedents dels tractaments realitzats dins dels programes de profilaxi, desinfecció, desratització i desinsectació, de l'aplicació de medicaments als animals i dels propis dels serveis veterinaris, s'han d'emmagatzemar en contenidors especials i s'han de lliurar a l'empresa gestora autoritzada legalment. El promotor ha de subscriure, amb caràcter previ a l'inici de l'activitat, un contracte amb un gestor de residus autoritzat.  
  
Impacte visual de la infraestructura.  
La qualitat del paisatge caldria qualificar-la com a mitjana-baixa a causa, en gran part, de l'acció antròpica que hi ha patit. En general, es tracta d'un conjunt d'explotacions agrícoles esguitades per algun promontori amb espècies forestals.  
Ateses les característiques de l'entorn, no es preveu un impacte visual notable de la infraestructura, ja que la vegetació confrontant limita la visibilitat d'aquesta des de qualsevol punt de visió de rellevància atés el nombre d'espectadors potencials, com poden ser les carreteres més pròximes.  
S'ha d'aconseguir que les tonalitats cromàtiques de les naus siguen concordes amb les tradicionals per a aquest tipus de construccions en aquesta zona, de manera que s'integren en la mesura que siga possible en el medi paisatgístic que les envolta.  
  
Impacte sobre el patrimoni històric i cultural.  
A les poblacions pròximes hi ha edificacions d'interés, principalment esglésies i restes de fortificacions, no obstant això, totes aquestes es troben a l'interior d'aquests nuclis urbans, per la qual cosa de cap manera es veuran afectades per aquest projecte.  
Una vegada realitzada la consulta en la cartografia disponible de la Generalitat Valenciana, no apareixen cartografiats jaciments pròxims a l'explotació ni en l'entorn més pròxim a aquesta.  
En qualsevol cas, si durant el transcurs dels treballs es trobara qualsevol element d'interés susceptible de ser danyat, es donarà part a l'Àrea de Patrimoni Cultural, a fi que dictamine les possibles conseqüències i accions a dur a terme després d'aquesta troballa.  
La Direcció General de Cultura i Patrimoni, en data 13 de gener de 2017, va emetre un informe favorable del projecte als efectes patrimonials contemplats en l'article 11 de la Llei 4/1998, d'11 de juny, del patrimoni cultural valencià.  
- Consum d'aigua.  
L'explotació disposa de subministrament d'aigua procedent de la xarxa d'aigua potable de la població de Fuenterrobles. La previsió anual de consum d'aigua, que s'emprarà tant per a cobrir les necessitats biològiques dels animals com les de neteja i ús sanitari dels treballadors, s'estima, en xifres mitjanes, al voltant dels 10.242 m³/any. Aquest consum excedeix del rang establit en la guia de millors tècniques disponibles del sector porcí, per la qual cosa s'hi han d'aplicar tècniques millors, tant pel que fa a la neteja de les instal·lacions com als sistemes de subministrament d'aigua als animals, de manera que el consum d'aigua romanga dins del rang establit en aquesta guia. S'aporta un certificat, de data 14 de febrer de 2017, emés per l'Alcaldia de Fuenterrobles pel qual es justifica l'origen de l'aigua de la població i s'indica que existeix cabal suficient per a proveir l'ús ramader sol·licitat sense posar en perill altres usos existents. L'ajuntament ha d'indicar la quantitat d'aigua a la qual s'haurà d'ajustar el consum de l'explotació segons el que estableixen les millores tècniques disponibles del sector porcí.  
  
Programa de vigilància ambiental.  
Segons el programa de vigilància ambiental s'han d'establir controls per a comprovar la correcta implantació de les mesures protectores i correctores proposades a l'estudi d'impacte ambiental.  
- Seguiment de les afectacions a l'atmosfera. S'han de realitzar visites periòdiques a totes les zones on es localitzen els focus emissors. Les observacions han d'anar encaminades a la comprovació de la implantació de les mesures següents:  
- Reg de superfícies susceptibles de generar pols al pas de maquinària o vehicles propis de l'obra.  
- Implantació d'indicacions sobre els límits de velocitat establits per a circular pels accessos a l'obra i el seu compliment.  
- Vigilància de les operacions de càrrega, descàrrega i transport del material. Inspecció de la correcta delimitació del parc de maquinària i zonificació d'aquest, així com de l'ús correcte d'aquest.  
- Verificació de la correcta gestió de residus mitjançant un gestor autoritzat.  
La recopilació d'informació per a la valoració de l'eficàcia de les mesures establides s'ha de fer sobre la base d'inspeccions visuals periòdiques en què s'estimarà el nivell de pols existent a l'atmosfera, així com mesuraments mitjançant sonòmetre per a valorar la possible contaminació acústica. També s'ha d'analitzar la direcció predominant del vent, ja que aquest determina les zones afectades per la generació de pols.  
Les inspeccions s'han de realitzar durant la fase de construcció una vegada per setmana o quan hi haja un major moviment de maquinària o apilament de materials. Per a establir un estat de referència que possibilite posteriors comparacions s'ha de realitzar una primera inspecció abans del començament de les obres.  
Per a controlar l'emissió d'olors s'ha de disposar d'un llibre d'explotació on s'ha de portar un seguiment i control de les parcel·les que s'apliquen els purins, i on s'anotaran les aplicacions efectuades, quantitat, freqüència. S'ha de realitzar, almenys, un control anual que permeta veure l'estat dels punts de captació de purins a fi de controlar els possibles abocaments que s'hi produeixen durant la càrrega i l'estat de les parcel·les on es fa l'aplicació dels purins; així mateix, s'ha de revisar l'estat de la maquinària utilitzada per a l'aplicació d'aquests purins (estanquitat, correcte tancament de les vàlvules).  
- Seguiment d'afectacions del sòl. La informació que cal recollir ha de contemplar els punts següents:  
- Control de les tasques de desbrossament inicial, tot assegurant que aquest es duga a terme a les zones estrictament necessàries i minimitzar, així, el fenomen de l'erosió i les afectacions al paisatge.  
- Comprovació visual de la possible aparició de fenòmens erosius com ara xaragalls o regueres, així com possibles alteracions de l'estabilitat dels terrenys, especialment en els talussos entre bancals.  
- Comprovació de l'estat de les fosses de purins, almenys una vegada a l'any.  
- Seguiment d'afectacions a la flora i fauna:  
- S'ha de comprovar que les accions associades a l'execució del projecte s'ajusten a l'espai delimitat i que respecten els períodes crítics per a les espècies d'ocells més sensibles de l'entorn pròxim.  
- S'ha d'analitzar l'estat de la vegetació circumdant a fi d'avaluar si és necessària una nova delimitació de les zones de treball.  
- Seguiment de possibles afectacions a elements patrimonials:  
- Durant la fase de construcció es realitzarà un control visual de l'entorn a fi de comunicar possibles troballes a l'Àrea de Patrimoni Cultural.  
El pla de vigilància ambiental aportat ha de completar els punts següents:  
- En el cas que alguna de les parcel·les on es fa l'adobament amb els purins generats a l'explotació siga baixa, s'ha d'actualitzar el llibre de registre amb noves parcel·les i comunicar-ho a l'òrgan substantiu. Aquest llibre ha d'estar actualitzat i a disposició de l'autoritat substantiva o ambiental sempre que aquestes el requerisquen.  
- S'ha de controlar que els consums d'aigua de l'explotació no excedisquen dels rangs establits en la guia de millores tècniques disponibles del sector porcí.  
- S'ha d'emetre un informe especial quan es presenten situacions o successos excepcionals que impliquen deterioracions ambientals o situacions de risc, tant en la fase de construcció com en la d'explotació.  
  
- S'ha de presentar anualment, davant l'òrgan substantiu, un informe sobre el desenvolupament de l'activitat, l'aplicació de les mesures de protecció i de restauració prescrites, dels controls realitzats i de qualsevol incidència de caràcter ambiental.  
  
Consideracions jurídiques.  
El projecte examinat constitueix, segons el que es preveu en l'annex I, grup 1, de la Llei 21/2013, d'avaluació ambiental, un dels supòsits fàctics en què resulta preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell.  
En l'expedient s'han observat els tràmits previstos en la Llei 21/2013, d'avaluació ambiental, i en les altres disposicions que li són aplicables.  
L'article 13 del Decret 158/2015, de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental la competència en matèria d'avaluació ambiental estratègica i de projectes.  
  
Per tot això, i fent ús de les facultats que tinc atribuïdes legalment, formule la següent resolució:  
  
Primer  
Estimar acceptable, únicament a efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte d'explotació porcina d'enceball amb capacitat per a 2.184 places, localitzada al polígon 11, parcel·la 21, del terme municipal de Fuenterrobles (València), promogut per Óscar Pérez Lorente, sempre que aquest es desenvolupe d'acord amb les previsions de l'estudi d'impacte ambiental, de la resta de la documentació tècnica aportada, i es complemente amb l'adopció dels condicionants establits a continuació:  
  
1. Amb caràcter previ a l'inici de l'activitat:  
1.1. Les autoritzacions d'adobament dels propietaris de les parcel·les que accepten els purins de l'explotació s'han de modificar expressant explícitament que no acceptaran purins d'altres explotacions.  
  
1.2. El promotor ha de subscriure un contracte amb una empresa gestora autoritzada per a la retirada i gestió dels cadàvers i amb una empresa gestora de residus autoritzada per a la gestió dels residus zoosanitaris.  
1.3. L'ajuntament ha d'indicar la quantitat d'aigua a què s'ha d'ajustar el consum de l'explotació segons el que estableixen les millores tècniques disponibles del sector porcí.  
2. L'explotació ha de disposar de subministrament d'aigua procedent de la xarxa d'aigua potable de la població de Fuenterrobles. La previsió anual de consum d'aigua, que s'ha d'emprar tant per a cobrir les necessitats biològiques dels animals com les de neteja i ús sanitari dels treballadors, s'estima, en xifres mitjanes, al voltant dels 10.242 m³/any. Aquest consum excedeix del rang establit en la guia de millores tècniques disponibles del sector porcí, per això s'han d'aplicar tècniques millors, tant pel que fa a la neteja de les instal·lacions com en els sistemes de subministrament d'aigua als animals, de manera que el consum d'aigua romanga dins del rang establit en aquesta guia.  
3. Respecte de la gestió de purins:  
3.1. Una vegada executada l'obra, el promotor ha de presentar davant l'òrgan substantiu un certificat signat per un tècnic competent, en què se certifique l'estanquitat i la impermeabilitat totals de les fosses de dejeccions interiors i de la bassa d'emmagatzematge de purins.  
3.2. La granja ha de tindre un llibre de registre on s'han d'anotar totes les eixides de purins que s'hi produïsquen, i ha d'indicar: data, identificació de les parcel·les que s'adoben i volum de purins aplicat en cadascuna d'aquestes parcel·les. Aquest llibre ha d'estar actualitzat i a la disposició de l'autoritat substantiva o ambiental sempre que aquestes el requerisquen.  
4. Respecte de l'impacte visual de les instal·lacions s'ha d'aconseguir que les tonalitats cromàtiques de les naus siguen concordes amb les tradicionals per a aquest tipus de construccions en aquesta zona, de manera que s'integren en la mesura que siga possible en el mitjà paisatgístic que les envolta.  
5. El pla de vigilància ambiental aportat s'ha de completar amb els punts següents:  
5.1. En el cas que alguna parcel·la on es realitza l'adobament amb els purins generats en l'explotació siga baixa, s'ha d'actualitzar el llibre de registre amb les noves parcel·les i s'hi ha de comunicar a l'òrgan substantiu. Aquest llibre ha d'estar actualitzat i a la disposició de l'autoritat substantiva o ambiental sempre que aquestes el requerisquen.  
5.2. S'ha de controlar que els consums d'aigua de l'explotació no excedisquen dels rangs establits en la guia de millores tècniques disponibles del sector porcí.  
5.3. S'ha d'emetre un informe especial quan es presenten situacions o successos excepcionals que impliquen deterioracions ambientals o situacions de risc, tant en la fase de construcció com en la d'explotació.  
  
5.4. S'ha de presentar anualment, davant de l'òrgan substantiu, un informe sobre el desenvolupament de l'activitat, l'aplicació de les mesures de protecció i de restauració prescrites, dels controls realitzats i de qualsevol incidència de caràcter ambiental.  
6. Qualsevol modificació o ampliació del projecte presentat, així com si es detectara algun impacte ambiental no previst a l'estudi d'impacte ambiental, s'ha de comunicar a l'òrgan ambiental competent, el qual establirà, si escau, l'aplicació de noves mesures correctores.  
  
  
Segon  
Notificar a les persones interessades que, contra aquesta resolució, pel fet de ser un acte de tràmit, no cal interposar-hi cap recurs, sense perjudici que s'hi puguen utilitzar els mitjans que en defensa dels seus drets estimen pertinents.  
  
Tercer  
Publicar aquesta declaració d'impacte ambiental en el Diari Oficial de la Generalitat Valenciana, d'acord amb el que disposa l'article 41.3 de la Llei 21/2013, de 9 de desembre, d'avaluació ambiental.  
  
La regulació de la vigència d'aquesta declaració d'impacte ambiental s'estableix en l'article 43 de la Llei 21/2013.  
  
València, 23 de novembre de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 27 de febrer de 2019.- El director general de Medi Natural i d'Avaluació Ambiental: Antoni Marzo i Pastor.